Oscar-familie reik verklaring uit vóór berig verskyn | Maroela Media
Oscar Pistorius in die Pretoriase hooggeregshof tydens sy moordverhoor. Foto: Ihsaan Haffejee/Pool/SAPA
“Sover dit ons aangaan is alle relevante kommunikasie voor die hof geplaas. Die tersaaklikheid van Oscar se kommunikasie deur middel van sy selfone, iPad en skootrekenaar is behoorlik deur die hof hanteer en die hof het uiteindelik bevind dat dit geen rol in die saak gespeel het nie,” het die Pistorius-familie en sy regspan Woensdagaand in ŉ verklaring gesê.
Die verklaring hou vermoedelik verband met ŉ berig wat Donderdagoggend op Eyewitness News verskyn het waarin daar beweer word dat Pistorius ure voor die dood van Reeva Steenkamp, met ŉ voormalige vriendin oor die foon gesels het. Volgens die berig het Pistorius vir sowat nege minute met Jenna Edkins gesels en is die “bewysstuk” nooit deur die polisie ontbloot nie. (Lees meer hier.)
“Ons is nie seker van die bewerings wat gemaak gaan word of die bron daarvan nie, maar ons is nie bewus van enige weglatings wat deur Oscar self of op sy instruksie gedoen is wat relevant kon wees vir die verhoor of dit kon beïnvloed nie,” lees die verklaring.